5.8.2022 г.
1.
BG
Официален вестник на Европейския съюз
C 298/3
Въведение Водните ресурси на ЕС са подложени на все по-голям натиск.
Това води до воден стрес, когато водните ресурси са недостатъчни да посрещнат нуждите, и до влошаване на качеството на водата.
Освен това изменението на климата, непредсказуемото поведение на климата и сушата допринасят значително за намаляване на наличността на прясна вода.
Повторното използване на допълнително пречистени отпадъчни води е широко признато като практика, която спомага за по-ефективното управление на водните ресурси и за адаптирането на нашите системи към изменението на климата в съответствие със стратегията на ЕС, заложена в Европейския зелен пакт (1).
Регламент (ЕС) 2020/741 на Европейския парламент и на Съвета относно минималните изисквания за повторното използване на водата (Регламент за повторното използване на водата) (2) се стреми да улесни и насърчи практиката на повторно използване на вода за напояване в селското стопанство, сектор, който може да бъде особено уязвим по отношение на оскъдните или непостоянни водни ресурси, което прави продоволствената система на ЕС по-устойчива и гъвкава (3), като същевременно опазва общественото здраве и околната среда.
Регламентът за повторното използване на водата, приложим от 26 юни 2023 г., определя единни минимални изисквания за качеството на водата за безопасното повторно използване на пречистените градски отпадъчни води за напояване в селското стопанство.
Хармонизираните минимални изисквания също така ще гарантират правилното функциониране на единния пазар на селскостопански продукти и следва да повишат доверието на потребителите.
Съгласно този регламент градските отпадъчни води, пречиствани в съответствие с изискванията на Директива 91/ 271/ЕИО, регламентираща пречистването на градските отпадъчни води (Директивата за пречистването на градските отпадъчни води) (4), трябва да преминат допълнително пречистване, за да отговорят на новите минимални параметри за качество и да станат подходящи за използване в селското стопанство.
В допълнение към единните минимални изисквания за качеството на водата в регламента се определят и единни минимални изисквания за мониторинг, правила за управление на риска за оценяване и справяне с потенциални допълнителни рискове за здравето и екологични рискове, задължения за издаване на разрешителни, както и правила за прозрачност, съгласно които ключовата информация за всички проекти за повторно използване на водата трябва да бъде публично достъпна.
Член 11, параграф 5 от Регламента за повторното използване на водата изисква от Комисията, след консултации с държавите членки, да изготви насоки за прилагане на регламента.
Насоките са определени в настоящото известие.
То е изготвено в тясно сътрудничество с работната група по повторното използване на водата (5) — създадена в рамките на стратегическата координационна група по политиката в областта на водите (6), в която членуват органите на държавите членки и организациите на заинтересованите страни.
Работната група по повторно използване на водата обстойно обсъди документа на две заседания на 21—22 октомври 2021 г. и 18 февруари 2022 г. и представи писмени коментари.
Раздел 2 от настоящите насоки обхваща общите и административните задължения, определени с регламента, включително неговия обхват.
Раздел 3 обхваща по-техническите аспекти.
2.
Общи и административни задължения Настоящият раздел обхваща следните аспекти: приложното поле на регламента, и по-специално прилагането на член 2, параграф 2; компетентният(те) орган(и) звената за контакт и трансграничното сътрудничество; отговорностите на различните участници; разрешителни; проверки за съответствие; санкции; повишаване на осведомеността и споделяне на информация.
(1) Както Планът за действие относно кръговата икономика (COM/2020/98 final), така и новата стратегия на ЕС за адаптиране към изменението на климата (COM/2021/82 final) се отнасят за повторното използване на водата, тъй като способността на ЕС да реагира на нарастващия натиск върху водните ресурси би могла да бъде подобрена чрез по-широко повторно използване на пречистените отпадъчни води.
В допълнение към напояването, повторното използване на водата може да бъде полезно и в промишления сектор, допринасяйки за постигането на целите, заложени в предложението на Комисията за преразгледана Директива за емисиите от промишлеността (COM(2022) 156 final/2).
(2) ОВ L 177, 5.6.2020 г., стр. 32.
(3) Повторното използване на водата може да допринесе за постигането на целта за намаляване на екологичния и климатичния отпечатък на продоволствената система на ЕС, заложена в стратегията „От фермата до трапезата“ (COM/2020/381 final).
(4) ОВ L 135, 30.5.1991 г., стр. 40, В директивата за пречистването на градските отпадъчни води е предвидено пречистените отпадъчни води да се използват повторно, когато е уместно.
Понастоящем тази директива е в процес на преразглеждане, но се очаква планираната бъдеща законодателна рамка да подсили връзката с практиката за повторно използване на водите.
Така всяко позоваване на тази директива в настоящото известие в бъдеще ще се отнася до планираното преработено законодателство относно пречистването на градските отпадъчни води.
(5) Преди това се наричаше Специална целева група по повторното използване на водата, създадена като постоянна работна група през 2022 г. (6) За повече информация относно тази група: https://circabc.europa.eu/ui/group/9ab5926d-bed4-4322-9aa7-9964bbe8312d/library/ 3644e20b-f5c5-46de-9d2f-3d9efb965fac?p=1&n=10&sort=modified_DESC